open-index/open-wikipedia-markdown huggingface dataset:
Civilization: Beyond Earth

**Sid Meier’s Civilization: Beyond Earth** – ėjimais paremtas strateginis, 4X žanro, „Civilization“ serijos kompiuterinis žaidimas, sukurtas įmonės „Firaxis Games“ ir 2014 m. „2K Games“ išleistas operacinėms sistemoms Microsoft Windows, Mac OS X ir Linux.

Tai 1999 m. išleisto žaidimo „Alpha Centauri“ dvasinis tęsinys, prie šių abiejų projektų dirbo ta pati kūrėjų grupė, abu žaidimai pasižymi bendromis koncepcijomis. Žaidimo veiksmas vyksta ateityje, kur žmonija, užklupta neatskleistos katastrofos, įvardijamos kaip *Didžioji klaida*, gerovės ieškoti skrenda į kosmoso platybes ir ten įkuria kolonijas.

## Apžvalga
„Beyond Earth“ yra ėjimų strategija, žaidžiama šešiakampėmis išklotinėmis nusėtame žaidimo žemėlapyje. Savo mechanika labai panašus į pirmtaką „Civilization V“:  naudojama identiška miestų koncepcija, miestų-bazių progresavimo sistema, lyderių, žaidimo tarpsnių, statinių tobulinimo ir technologijų atradimo koncepcijos.

Yra ir skirtumų tarp šio ir ankstesniojo žaidimo modelių. Ankstesnėse „Civilization“ dalyse žaidėjai rinkdavosi istorines imperijas, vadovaujamas istorinių figūrų, kurių asmenybės būdavo nustatytos iš anksto. „Beyond Earth“ žaidime žaidėjai žaidimo pradžioje gali rinktis jų ekspediciją paremsiantį sponsorių, erdvėlaivio, kuriuo pasieks planetą, tipą, ir ką jie su savimi nusigabens į naująjį pasaulį, tokiu būdu suteikiant žaidėjui laisvę sukurti savo paties civilizaciją. Pirmieji žaidėjo atlikti sprendimai turi didelės įtakos vėlesnėje eigoje. Ankstesniuose „Civilization“ žaidimuose technologijų medis šakojosi tik į vieną pusę, čia – į kelias, kiekvienąkart žaidėjui leidžiant pasirinkti po vieną. Žaidime tyčia negalima mainytis technologijomis tarp civilizacijų, taip pat beveik neįmanoma atrakinti jų visų vienos žaidimo partijos metu.

„Beyond Earth“ pristatyta „giminystės“ () žaidimo mechanika, tai viską paliečiantis filosofinis klausimas, nulemiantis žaidėjo civilizacijos technologinį progresą ir atrakinantis vienai iš giminysčių (*Harmony*, *Supremacy*, *Purity*) būdingų karinių vienetų. *Harmony* siekis koegzistuoti su planeta, pasisavinant jos genetines modifikacijas ir prijaukinti gyvūniją. *Supremacy* skatina pasikliauti pažangiosiomis technologijomis, tuo tarpu *Purity* siekis yra izoliuotis nuo svetimos aplinkos ir teraformuoti planetą. Žaidimą laimi ta civilizacija, kuri pirmoji užbaigia pagal jos pasirinktą giminystę paskirtą projektą. Pergalę galima pasiekti ir kitais būdais, kaip antai užkariavus visas kitas civilizacijas arba sekant ateivių civilizacijos pėdomis ir galop užmezgant su ja kontaktą.

2015 m. spalio 9 d. išleistas pirmasis žaidimo papildymas "Rising Tide".

## Įvertinimas
„Civilization: Beyond Earth“ iš kritikų sulaukė teigiamų recenzijų. GameRankings apžvalgininkai skyrė bendrą 79,54 % įvertį, tuo tarpu Metacritic suvestinės duomenis, žaidimui teko 81/100 balų.

## Išnašos

## Nuorodos
* Oficiali svetainė
* „Civilization“ Wikia
Kanados tarptautinė automobilių paroda

**Kanados tarptautinė automobilių paroda** () – kasmetinė automobilių paroda, rengiama vasarį Toronte „Metro Toronto Convention Centre“ komplekse. Tai didžiausia automobilių paroda ir pardavimų renginys Kanadoje. Taip pat tai didžiausia automobilių paroda Šiaurės Amerikoje, rengiama ne lauke.

Pirmą kartą ši paroda surengta 1974 m.

## Nuorodos
* Oficiali svetainė
Maskvos tarptautinė automobilių paroda

**Maskvos tarptautinė automobilių paroda** () – kas dvejus metus vykstanti automobilių paroda, nuo 2006 m. rengiama rugpjūtį Maskvos „Crocus“ ekspozicijų centre. 2010 m. šis renginys gavo "A" klasės reitingą ir tapo aukščiausios klasės automobilių paroda.

## Nuorodos
* Oficiali svetainė
Renato Rascel

**Renato Rascel** (tikrasis vardas *Renato Ranucci*; 1912 m. balandžio 27 d. Turine – 1991 m. sausio 2 d. Romoje) buvo italų kino aktorius ir dainininkas.

## Biografija
Gimė 1912 m. balandžio 27 d. Turine kabareto dainininkų šeimoje. Vaikystėje dainavo bažnyčios chore, o būdamas 14-os metų jis pradėjo groti būgnais Romos pokylių salėse. Netrukus jis prisijungė prie „Di Fiorenza Sisters“, kur buvo aktorius, šokėjas ir klounas. 1934 metais vaidino operetėje „Al Cavallino bianco“. 1935 metais su Elena Gray pirmą kartą gastroliavo Afrikoje.

1960 metais „Eurovizijos“ dainų konkurse atstovaudamas Italijai su daina „Romantica“ užėmė aštuntą vietą.

1942–1972 metų laikotarpyje Renato nusifilmavo maždaug 60-yje filmų – vienas svarbiausių jo karjeroje filmų buvo „Il Cappotto“, kuriame atliko Carmine De Carmine vaidmenį. Filmas pastatytas pagal ukrainiečių kilmės rusų rašytojo Nikolajaus Gogolio apysaką „Apsiaustas“ ().

Ne mažiau svarbūs jo karjeroje buvo filmai „Santa Vittoria paslaptis“ (*The Secret of Santa Vittoria*) su Anthony Quinn ir Anna Magnani, „Septynios Romos kalvos“ (*Arrivederci Roma*) su Mario Lanza ir „Questi fantasmi“ su Eduardo De Filippo.

1977 m. atliko epizodinį vaidmenį miniseriale „Jėzus iš Nazareto“ (*Gesù di Nazareth*).

Renato mirė 1991 metais nuo širdies priepuolio.

## Nuorodos

* Renato Rascel IMDB svetainėje 

|-
2014 m. Lietuvos automobilių ralio čempionatas

**2014 m. Lietuvos automobilių ralio čempionatas (LARČ)** – ralio čempionatas, kurį organizavo Lietuvos automobilių sporto federacija (LASF). Čempionatą sudarė 7 etapai, kurių vienas neįvyko. 2014 m. birželio 7-8 dienomis turėjęs vykti „Vilniaus“ ralis buvo atšauktas dėl nepasibaigusio ikiteisminio tyrimo dėl 2013 m. šiame ralyje žuvusios žiūrovės bei Ukmergės rajono savivaldybės reikalavimų atlyginti nuostolius dėl sugadintos kelio dangos praėjusio ralio metu. Vienas etapas vyko Latvijoje.

## Apžvalga

2014 m. sezonas prasidėjo tradiciniu raliu „Halls Winter Rally“, kuriame savo pirmąją pergalę pasiekė Rokas Kvaraciejus pilotuodamas „Mitsubishi Lancer Evo X“. Latvijoje vykusiame ralyje „Talsi 2014“ LARČ įskaitoje nugalėjo Vytautas Švedas. 2013 m. vykusį „Saulės“ ralį pakeitė ralis „Žemaitija“, kuriame greičiausias buvo Vytautas Švedas. Ralyje „300 Lakes Rally“ LARČ įskaitoje pirmas buvo Ramūnas Čapkauskas, kuris taip pat nugalėjo ralyje „Kauno ruduo“, o tradiciškai paskutinį čempionato etapą „Rally Classic Druskininkai“ pergalingai baigė Vaidotas Žala, vairuodamas „Subaru Impreza WRX STi“ automobilį. Ramūnas Čapkauskas paskutiniajame etape startavo su Sauliaus Girdausko paskolinta „Škoda Fabia WRC“, tačiau dėl gedimo varžybų nebaigė.

Kaip ir praeitame sezone, dalyviai varžėsi 8 įskaitose iš kurių 1, 2, 4 ir 5 neįvyko dėl per mažo dalyvių skaičiaus. Čempionato įskaitoje taip pat varžėsi svečiai iš Lenkijos.

Laimėjęs du etapus Lietuvos čempionu tapo Ramūnas Čapkauskas, antroje vietoje palikęs Vytautą Švedą. Trečias, vos trimis taškais atsilikęs, liko Giedrius Notkus.

Viena ašimi varomų (2WD) automobilių įskaitoje, nugalėjo Karolis Raišys vairuodamas „BMW M3“. Antroje įskaitos vietoje liko Justas Tamašauskas su „Opel Astra“, trečioje Paulius Nanartavičius su „BMW M3“.

Komandinėje įskaitoje įtikinama taškų persvara nugalėjo Kauno „Autoralio“ komanda.

Čempionate nedalyvavo 2013 m. Lietuvos ralio čempionas Dominykas Butvilas, kuris visą sezoną lenktyniavo Lenkijos ralio čempionate, atstovaudamas profesionalią „Subaru Poland“ komandą.

## Etapai

## Rezultatai

## Šaltiniai

## Nuorodos
* Oficialus Lietuvos automobilių sporto federacijos tinklalapis
Sergio Mattarella

**Sergio Mattarella** (g. 1941 m. liepos 23 d.) – Italijos politikas, teisėjas, nuo 2015 m. vasario 3 d. išrinktas 12-tuoju Italijos prezidentu.

Nuo 1983 iki 2008 m. jis buvo Italijos parlamento nariu, metus dirbo švietimo, dvejus – gynybos ministru. 2011 m. jis tapo šalies konstitucinio teismo teisėju. Jis priklauso Italijos demokratų partijai, kurią pats padėjo įkurti.

Jo kandidatūrą į šalies prezidentus pasiūlė Demokratų partija ir šalies ministras pirmininkas Matteo Renzi. 2022 m. sausio 29 d. perrinktas antrai kadencijai.

## Šaltiniai

|-

|-

|-
Gelsvakaktė koata

**Gelsvakaktė koata** (*Ateles belzebuth*) – koatų (*Atelidae*) šeimos primatų rūšis, paplitusi Pietų Amerikoje. Sutinkama Amazonijos drėgnuosiuose miškuose Kolumbijoje, Venesueloje, Peru, Ekvadore ir Brazilijoje.

Gelsvakaktė koata turi labai ilgas, ilgesnes už liemenį, galūnes. Ant kaktos yra šviesi trikampė dėmė, būdinga šiai rūšiai. Kailis ant nugaros – nuo šviesiai rudos iki juodos spalvos, papilvėje ir ant krūtinės – nuo baltos iki šviesiai rudos spalvos. Uodegos ilgis siekia 61–88 cm. Suaugęs gyvūnas sveria 5,9–10,4 kg. Patinų kūno ilgis yra 42–50 cm, patelių – 34–59 cm. Lytiškai subręsta 4–5,5 metų amžiaus. Patelės jauniklius veda kas 2–4 metus. Jų nėštumas trunka nuo 210 iki 225 dienų.

Gyvena grupėse nuo 20 iki 40 individų. Kartais sutinkami ir pavieniai gyvūnai. Linkę gyventi medžiuose, kurių šakomis vikriai juda pasinaudodami kibia uodega ir ilgomis galūnėmis. Maisto racione vyrauja vaisiai, taip pat sėklos, lapai.

## Šaltiniai

## Nuorodos

* Gelsvakaktė koata
Siaubingoji lapalaipė

**Siaubingoji lapalaipė** (*Phyllobates terribilis*) – lapalaipių genties iš medlaipinių (*Dendrobatidae*) šeimos varliagyvių rūšis, paplitusi Pietų Amerikoje, viena iš nuodingiausių pasaulyje tarp stuburinių gyvūnų. Populiacija yra endeminė, įsikūrusi Kolumbijos Valje del Kaukos ir Kaukos departamentuose, Ramiojo vandenyno pakrantės atogrąžų miškuose.

Siaubingosios lapalaipės išskiriami nuodai yra tokie stiprūs, jog suaugusiam žmogui nužudyti užtenka vos 2 mikrogramų (0,000002 g). Varliagyvis nėra savaime nuodingas. Perkėlus gyvūną iš jo natūralios buveinės, jis taptų paprasta varle. Įprastoje aplinkoje varlė minta nuodingais vabzdžiais, kurie savo ruožtu nuodus gauna iš augalų. Varlės nuodai vietos indėnų naudojami strėlių antgaliams.

Varlė aktyvi dieną, yra ryškiaspalvė, 2–4 cm dydžio. Galūnių tarpupirščiuose neturi plėvės, o jų pirštų galai išsiplėtę, tarnaujantys kaip siurbtukai, padedantys judėti lapais ir šakomis. Minta skruzdėlėmis, įvairiais kitais smulkiais vabzdžiais. Dauginasi sausumoje, drėgnoje vietoje padėdamos kiaušinėlius. Vėliau išsiritusius buožgalvius patinėlis perneša į vandens telkinį. Vandenyje jie plačiai pasklinda, nes yra linkę į kanibalizmą. Vystosi 14–18 dienų, po to jaunos varlės pradeda gyvenimą sausumoje. Pradžioje jos būna blyškiai geltonos spalvos, su juodais šonais ir juosta ant nugaros. Laikui bėgant juoda spalva išnyksta, o ūgtelėjusios iki 2,5 cm varlės įgauna ryškią, geltonai oranžinę spalvą.

Siaubingosios lapalaipės gyvena grupėse iki 7 individų. Prisitaiko auginamos nelaisvėje, vivariumuose.

## Šaltiniai

## Nuorodos

* ''Amphibiaweb – Phyllobates terribilis''
* Toksinės varlės 
* Medlaipinės varlės
Taškas (komanda)

**Taškas**&nbsp;– vienas pirmųjų ir tituluočiausių Lietuvos ultimeito klubų. Komandos branduolys moksleiviai, tapę sportininkais iš Zarasų „Ąžuolo“ gimnazijos. „Taškas“ yra daugkartiniai Lietuvos ultimeito čempionai. Sporto klubas atstovavo Lietuvai ne viename Europos ultimeito klubų čempionato atapuose.

## Komandos istorija
Zarasuose komanda pradėjo kurtis dar 1999 metais, švedų vykdomos skraidančio disko sporto populiarinimo programos Baltijos jūros regiono šalyse. 2001 metais Vilniuje buvo suorganizuotas pirmasis turnyras, kurį laimėjo Zarasų komanda, kuri tuo metu dar vadinosi atstovaujamos mokyklos vardu&nbsp;– Zarasų „Ąžuolo gimnazija“ (ZĄG). Praėjus keliems mėnesiams, 2001 metų spalio viduryje, įkurtas sporto klubas „Taškas“.

Po 2013 metais Lietuvos ultimeito čempionato „Taško“ sporto klubas nustojo dalyvauti turnyruose.

## Pasiekimai

## Nuorodos
* Sporto klubas „Taškas“
* Lietuvos skraidančiojo disko federacijos oficialus tinklalapis
* Pasaulinės skraidančiojo disko federacijos oficialus tinklalapis  (anglų k.)
In the Lonely Hour

**In the Lonely Hour** – debiutinis studijinis britų dainininko ir dainų autoriaus Sam Smith albumas, išleistas 2014 m. gegužės 26 d. Du albumo singlai, „Money on My Mind“ ir „Stay With Me“ tapo pasauliniais hitais, papuldami į daugiau nei dešimties skirtingų šalių reitingų dešimtukus. Albumas susilaukė nevienodų kritikų įvertinimų, tačiau jis buvo labai perkamas visame pasaulyje. Jis pasiekė pirmąją vietą Jungtinėje Karalystėje., Naujojoje Zelandijoje ir Švedijoje.

2015 m. „Grammy“ apdovanojimuose Smith buvo nominuotas nuominuotas šešiems apdovanojimams, tarp jų – ir metų albumo bei metų dainos (daina „Stay with Me“). Atlikėjas laimėjo keturis iš jų, įskaitant metų dainos ir geriausio vokalinio pop albumo.

## Dainų sąrašas

## Išnašos
Mustafa Shakur

**Mustaf Adeen Shakur** (g. 1984 m. rugpjūčio 18 d.) – JAV krepšininkas. Rungtyniauja įžaidėjo pozicijoje.

## Karjera

2003–2007 m. žaidė NCAA Arizonos universiteto komandoje. 2007 m. dalyvavo NBA naujokų biržoje, tačiau nebuvo pakviestas, todėl tęsė karjerą Europoje. NBA lygoje trumpai žaidė Vašingtono „Wizards“ ir Oklahoma Sičio „Thunder“ ekipose. 2014-2015 m. sezoną atstovavo Klaipėdos „Neptūnui“.

## Išnašos
Barbra Streisand

**Barbra Streisand** (tikrasis vardas – *Barbara Joan Streisand*; g. 1942 m. balandžio 24 d.) – amerikiečių dainininkė, dainų autorė, aktorė, rašytoja, filmų prodiuserė ir režisierė. Per savo daugiau nei šešis dešimtmečius trunkančią karjerą yra laimėjusi daugybę apdovanojimų, įskaitant du „Oskarus“, dešimt „Grammy“ apdovanojimų, penkis „Emmy“ apdovanojimus bei daugybę kitų.

Streisand yra viena iš pelningiausių visų laikų dainininkių, pardavusi daugiau nei 72 milijonus albumų vien JAV ir 150 milijonų visame pasaulyje.

## Diskografija

* *The Barbra Streisand Album* (1963)
* *The Second Barbra Streisand Album* (1963)
* *The Third Album* (1964)
* *People* (1964)
* *My Name Is Barbra* (1965)
* *My Name Is Barbra, Two...* (1965)
* *Color Me Barbra* (1966)
* *Je m'appelle Barbra* (1966)
* *Simply Streisand* (1967)
* *A Christmas Album* (1967)
* *What About Today?* (1969)
* *Stoney End* (1971)
* *Barbra Joan Streisand*  (1971)
* *Barbra Streisand...and Other Musical Instruments*  (1973)
* *The Way We Were*  (1974)
* *ButterFly*  (1974)
* *Lazy Afternoon*  (1975)
* *Classical Barbra*  (1976)
* *Superman*  (1977)
* *Songbird*  (1978)
* *Wet*  (1979)
* *Guilty* (1980)
* *Emotion* (1984)
* *The Broadway Album* (1985)
* *Till I Loved You* (1988)
* *Back to Broadway* (1993)
* *Higher Ground* (1997)
* *A Love Like Ours* (1999)
* *Christmas Memories* (2001)
* *The Movie Album* (2003)
* *Guilty Pleasures* (2005)
* *[[Love Is the Answer]]* (2009)
* *What Matters Most* (2011)
* *[[Partners (Barbra Streisand albumas)|Partners]]* (2014)
* ** (2016)
* *Walls* (2018)

## Išnašos

## Nuorodos
* 
*
Rudasis staugūnas

**Rudasis staugūnas** (*Alouatta guariba*) – koatų (*Atelidae*) šeimos staugūnų genties rūšis, sutinkama pietryčių Brazilijoje ir šiaurės rytų Argentinos pakraštyje, Misjoneso provincijoje.

Gyvena Atlanto miškuose, grupėse nuo 2 iki 11 individų. Nepaisant pavadinimo „rudasis staugūnas“, gyvūnai gali būti nuo rausvai oranžinės iki juodos spalvos. Jų yra du porūšiai:
* Šiaurinis rudasis staugūnas (*Alouatta guariba guariba*), esantis ant išnykimo ribos
* Pietinis rudasis staugūnas (*Alouatta clamitans*)

Rudieji staugūnai prisitaikę gyventi medžiuose. Laipiojimui naudojasi kibia uodega. Minta vaisiais, lapais, sėklomis. Pasižymi ypatingai garsiu staugimu, kurį skleidžia gerklėje esantis didelis kaulinis balso rezonatorius. Dažniausia staugia siekdami apginti porą. Labiausiai triukšmauja patinai, o patelės prisideda mažiau. Manoma, kad šie primatai taip pat staugia sausuoju sezonu, kai trūksta maisto. Tokiais garsais jie apibrėžia savo teritoriją su ten esančiais maisto ištekliais.

Rudasis staugūnas (patinas) sveria 5,3–7,15 kg, kūno ilgis yra 54-59 cm, uodegos – 52–67 cm. Patelės yra mažesnės.

Didelę įtaką rudųjų staugūnų populiacijos dydžiui turi didelis mirtingumas dėl geltonojo drugio karštinės. Be to, vietos gyventojai visada stengėsi atsikratyti jų kaip neva mirtinos infekcijos pernešėjų.

## Šaltiniai

## Nuorodos

* Rudasis staugūnas
Partners (Barbra Streisand albumas)

**Partners** – trisdešimt ketvirtasis studijinis amerikiečių dainininkės ir dainų autorės Barbra Streisand studijinis albumas, išleistas 2014 m. rugsėjo 16 d. Albume atlikėja atlieka dainas kartu su tokiais muzikantais, kaip Stevie Wonder, Michael Bublé, Billy Joel, John Legend, John Mayer, Andrea Bocelli, Lionel Richie ir Elvis Presley. Taip pat, tai – pirmasis albumas, kuriame kartu su ja groja ir jos sūnus Jason Gould.

Nepaisant nevienodų kritikų įvertinimų, albumas debiutavo pirmojoje JAV „Billboard 200“ reitngo vietoje. Dėl šios priežasties, Streisand tapo vienintele atlikėja muzikos istorijoje, kurios bent vienas albumas šešis dešimtmečius pasiekdavo pirmąją vietą. 2015 m. sausį albumas tapo platininiu.

## Dainų sąrašas

## Išnašos
American Beauty/American Psycho

**American Beauty/American Psycho** – šeštasis studijinis amerikiečių roko grupės „Fall Out Boy“ albumas, išleistas 2015 m. sausio 16 d. Per pirmąją savaitę JAV buvo parduota 192,000 kopijų ir albumas debiutavo pirmojoje „Billboard 200“ reitingo vietoje. Tai – trečiasis grupės albumas, užėmęs pirmąją vietą.

## Dainų sąrašas
Visas dainas parašė Pete Wentz, visą muziką sukūrė Fall Out Boy, išskyrus, kur išskirta.

## Išnašos
Šiaurinis rudasis staugūnas

**Šiaurinis rudasis staugūnas** (*Alouatta guariba guariba*) – koatų (*Atelidae*) šeimos staugūnų genties rudojo staugūno porūšis, sutinkamas rytų Brazilijoje, Atlanto miškuose.

Endeminė populiacija pripažistama kaip esanti ant išnykimo ribos. Šiaurinių rudųjų staugūnų likę mažiau kaip 250 individų, gyvenančių netoli Žekitinjonjos upės.

## Šaltiniai
Rakovskis

**Rakovskis** () – miestas Plovdivo srityje, vidurio pietų Bulgarijoje, istoriniame Trakijos regione. Rakovskio savivaldybės administracinis centras. 15 585 gyventojai (2014 m. duomenys). Įsikūręs aukštutinės Trakijos žemumoje. Nutolęs 25 km į šiaurės rytus nuo Plovdivo. Pavadintas XIX a. bulgarų rašytojo ir revoliucionieriaus *Georgi Sava Rakovski* garbei.

Išvystytas žemės ūkis. Auginami kviečiai, saulėgrąžos, kukurūzai, daržovės ir vaisiai.

## Istorija
Regione žmonės apsigyveno eneolito laikais. Išlikusios senovės gyvenvietės liekanos. 2 km į pietryčius nuo miesto išlikęs romėnų kelias.

Rakovskis įkurtas 1966 m., sujungus *General Nikolaevo*, *Sekirovo* ir *Parchevich* kaimus. *General Nikolaevo* kaimas yra minimas 1488 bei 1576 m. osmanų mokesčių registruose, kaip *Kalıçla sarı* ir *Sarı Kalıçla*. 1576 m. *Sekirovo* vadintas *Baltacilar*, o *Parchevich* buvo žinomas kaip *Ali Fakıh*.

## Miestų partnerystė
*  Strumica, Makedonija (nuo 2009 m.)
Tiesioginė personalo paieška

**Tiesioginė personalo paieška** (neformaliai *galvų medžioklė*, ) – specializuota personalo atrankos rūšis, kuri naudojama stipriausių vadovų ar specialistų paieškai. Tiesioginė paieška dažnai įtraukia ir trečią šalį, kuri yra personalo atrankos kompanija. Trečiosios šalies įsitraukimas dažniausiai palengvina tiesioginės personalo paieškos procesą, kadangi trečioji šalis išsiaiškina potencialaus kandidato tinkamumą ir norą dirbti konkurentų organizacijoje.

## Aukščiausių vadovų paieškos kompanijos
Aukščiausių vadovų paieškos kompanijos specializuotasi dirbti su aukščiausio lygio vadovų ar specialistų atranka įvairiose pramonės šakose. Ilgus metus dirbančios vadovų paieškos kompanijos, tokio tipo paieškas atlieka profesionaliai ir tikslingai. Būtent tokios žmogiškųjų išteklių valdymo kompanijos visų pirma atlieka kliento poreikių analizę, vykdo potencialių kandidatų pritraukimą, organizuoja susitikimus ir padeda vesti derybas.
Stakų kraštovaizdžio draustinis

**Stakų kraštovaizdžio draustinis**, įsikūręs Šalčininkų rajone – viena iš Dieveniškių istorinio regioninio parko konservacinio funkcinio prioriteto zonų. Jo tikslai – išsaugoti moreninių slėniuotų aukštumų miškingus kraštovaizdžius su aukštomis plokščiakalvėmis, konglomerato luistais, Stakų ąžuolu. Stakų draustinyje vertingiausi botaniniu požiūriu yra miškai, kuriuose rastos kelios augalų rūšys, įrašytos į Lietuvos raudonąją knygą (pvz., kardalapis garbenis (*Cephalanthera longifolia*), geltonžiedis pelėžirnis (*Lathyrus laevigatus*), plunksninė pliusnė (*Neckera penata*)). Itin vertingi Stakų miške išlikę brandūs žoliniai eglynai ir kiti mišrūs medynai, atitinkantys Europai svarbių buveinių direktyvų reikalavimus, todėl šie medynai yra įrašyti į „Natura 2000“ Lietuvos saugomų teritorijų tinklą.

Stakų ąžuolas stovi apie 1 km į pietus nuo Stakų kaimo. Įtrauktas į valstybės saugomų gamtos paveldo objektų sąrašą 2002 m. Pasižymi gražia, plačiai išsikerojusia kūgio formos laja. Tipiškas atviro kraštovaizdžio medis. Laja prasideda žemai, plati, tanki, daug storų šakų. Kamieno apimtis 490 cm, aukštis 24 m, lajos aukštis 21 m.

Netoli nuo ąžuolo galima rasti Stakų konglomerato luistus, kurių didžiausias – 17 metrų ilgio.

## Nuorodos
* Dieveniškių istorinio regioninio parko ribų planas 
* Lankytini Dieveniškių apylinkių objektai
Modern Folk Üçlüsü

**„Modern Folk Üçlüsü“** – turkų pop muzikos trio.

Grupė buvo įkurta 1969 m. liepos mėnesį narių Doğan Canku, Ahmet Kurtaran ir Selami Karaibrahimgil. Nuo 1970 m. grupė pradėjo kurti savo autorines dainas.

1978 metais grupė su Ali Kocatepe dalyvavo Seulo muzikos konkurse. „Modern Folk Üçlüsü“ du kartus dalyvavo Turkijos nacionalinėje atrankoje į „Euroviziją“ – 1978 ir 1981 metais. 1978 m. su Nükhet Duru atrankos konkurse užėmė trečią vietą, o 1981 metais kartu su Ayşegül Aldinç užėmė pirmą vietą. Tačiau 1981 m. „Eurovizijoje“ kolektyvas gavęs tik 9 taškus, liko 18 vietoje.

Iki šiol originalios grupės nariai nepasikeitė, išskyrus 1995–1999 metų laikotarpį, kai Doğan Canku buvo pakeistas Hasan Cihat Örter.

## Nuorodos
* Daina ''Dönme Dolap''

|-
Joachim Bublath

**Joachim Bublath** (g. 1943 m. kovo 12 d. Klaipėdoje) – fizikas, žinomas kaip televizijos laidos Die Knoff-Hoff-Show vedėjas. 

## Biografija

Gimė 1943 m. kovo 12 d. Klaipėdoje. 1971 m. baigė teorinės fizikos studijas Miuncheno technikos universitete. Baigęs mokslus dirbo operatoriaus asistentu Hessischer Rundfunk televizijoje, vėliau rengė mokslinių laidų programas. 1981 m. persikėlė į ZDF televiziją, kur vadovavo mokslo ir technologijų departamentui. Nuo 1986 m. pradėjo vesti mokslinio pažinimo laidą *Die Knoff-Hoff-Show* ir iki 1999 m. parengė 79 laidas, kurios buvo rodomos du kartus per mėnesį. Apdovanotas įvairiais nacionaliniais ir tarptautiniais apdovanojimais už mokslinės žurnalistikos populiarinimą.  

## Darbai

* Joachim Bublath: *Einfluss der Polarisierbarkeit auf die Bindung von Exzitonen an isoelektrischen Störstellen*. Technische Universität München, München 1971 (Dissertation).
* Joachim Bublath: *Physik-Zirkus. Neue Darmstädter Verlagsanstalt*, Rheinbreitbach 1977, ISBN 3-8757-6056-5.
* Joachim Bublath: *Das Knoff-Hoff-Buch*. Heyne, München 1989, ISBN 3-453-03381-7.
* Joachim Bublath: *Das neue Bild der Welt: Chaos, Relativität, Weltformel*. Ueberreuter, Wien 1992, ISBN 3-8000-3466-2.
* Joachim Bublath: *Verblüffende Experimente aus der Naturwissenschaft*. Heyne, München 1995, ISBN 3-453-08151-X.
* Joachim Bublath: *Geheimnisse unseres Universums: Zeitreisen, Quantenwelten, Weltformeln*. Droemer, München 1999, ISBN 3-426-27181-8.
* Joachim Bublath: *Chaos im Universum: Asteroiden und Kometen, fremde Welten, Theorien über das Chaos*. Droemer, München 2001, ISBN 3-426-27193-1.
* Joachim Bublath: *Die neue Welt der Gene: Visionen, Rätsel, Grenzen*. Droemer, München 2003, ISBN 3-426-27304-7.
* Joachim Bublath: *Faszination Erde: von der grünen Hölle Amazoniens bis zur australischen Steppe*. Econ-Verlag, Berlin 2006, ISBN 978-3-430-30008-7.
* Joachim Bublath: *Faszination Erde: von den Eiswelten der Arktis zu den Feuerbergen der Anden*. Ullstein Verlag, 2007, ISBN 978-3-550-08699-1.

## Nuorodos
* Asmeninis tinklalapis
* Susijusi literatūra (vok.)
* Interviu (vok.)
Rutulinis šarvuotis

**Rutulinis šarvuotis** (*Tolypeutes matacus*) – šarvuotinių (*Dasypodidae*) šeimos *[[Tolypeutes]]* genties rūšis, gyvenanti Pietų Amerikoje. Sutinkama šiaurės Argentinoje, pietvakarių Brazilijoje, Paragvajuje ir Bolivijoje, aukštyje iki 770 m virš jūros lygio.

Rutulinis šarvuotis kartu su *[[Tolypeutes tricinctus]]* yra vieninteliai tarp šarvuotinių, sugebančių apsigynimui susisukti į uždarą kamuolį. Visą gyvūno kūną dengia apsauginė, į šarvus panaši kietos odos danga. Jos viršutinio sluoksnio sudėtyje yra daug keratino – to paties proteino, sudarančio žmogaus nagą. Šarvas sudarytas iš judamai skersinėmis eilėmis išsidėsčiusių kietų skydelių. Jų spalva dažniausiai geltona ar rusva. Trys skydelių juostos gaubia nugarą ir suteikia pakankamai lankstumo ir erdvės paslėpti papilvę, galūnes, galvą, ginantis nuo plėšrūnų.

Rutuliniai yra vieni iš mažesniųjų šarvuočių, jų kūno su galva ilgis yra 22–27 cm, sveria 1–1,6 kg. Jie nėra rausiantys gyvūnai, todėl užima apleistus skruzdėdų urvus. Maitinasi ilgo, lipnaus, panašaus į šiaudą, liežuvio pagalba. Šis organas padeda surinkti įvairiausius vabzdžius, dažniausiai skruzdėles, termitus. Nelaisvėje rutuliniai gali būti šeriami ir vaisiais bei daržovėmis.

Rūšies išlikimui gresia pavojus dėl šių gyvūnų natūralių buveinių sunaikinimo, jų pavertimo žemdirbystei tinkama žeme, medžioklės maistui, naminių gyvūnėlių prekybos.

## Šaltiniai
Andinė žąsis

{Taxobox_begin_placement | color = pink}}

**Andinė žąsis** (*Chloephaga melanoptera*) – antinių šeimos *[[Chloephaga]]* genties paukščių rūšis, gyvenanti Pietų Amerikoje. Sutinkama
Peru, Argentinoje, Bolivijoje.

Andinė žąsis gyvena aplink ežerus ir pelkes Andų kalnuose, paprastai, aukštyje iki 3000 m ir daugiau. Žiemos sezonu nusileidžia žemiau. Tai daugiausia sausumos paukštis, vengiantis plaukioti, išskyrus ekstremalias situacijas. Andinė žąsis – stambaus sudėjimo paukštis, labai mažu rožiniu snapu, baltomis plunksnomis, išskyrus juodus sparnų galus ir uodegą. Abiejų lyčių plunksnų spalvos tos pačios, bet patelės kiek mažesnės. Sveria 2,7–3,6 kg. Daugintis pradeda lapkričio mėnesį. Patelė padeda 5-10 kiaušinių ir juos peri 4 savaites. Lizdas – negili duobutė žemėje netoli vandens, išklota augalija. Išsiritę jaunikliai būna balti, su trimis juodomis juostelėmis ant nugaros. Lytinę brandą pasiekia 3 metų amžiaus. Minta žole.

## Šaltiniai
Kralendeikas

**Kralendeikas** () – miestas Karibų jūros regione, Bonero salos (Karibų Nyderlandai) sostinė. Įsikūręs salos vakarinėje pusėje, prie įlankos. Svarbiausias salos uostas, prekybinis centras. Greta yra Flamingo tarptautinis oro uostas. Verčiamasi daugiausia turizmu. Yra 1639 m. statyta Oranjės tvirtovė, protestantų bažnyčia, Šv. Bernardo bažnyčia (1827 m.), vyriausybės pastatas (1837 m.), buvęs pranciškonų konventas, senoji ligoninė, patrankos, žuvies turgus. Aplink gausu paplūdimių, vilų.

Vietinių gyventojų vartojama kalba – papiamento.

## Istorija

1639 m. Bonere olandai pastatė Oranjės tvirtovę. 1810 m. prie tvirtovės buvo įkurta britų gyvenvietė *Playa*. 1840 m. olandai ją pervadino Kralendeiku.
Provadija

**Provadija** () – miestas Varnos srityje, šiaurės rytų Bulgarijoje. Provadijos savivaldybės administracinis centras. Savivaldybė sudaryta iš vieno miesto ir 24-ių kaimų. 13 042 gyventojai (2014 m. duomenys).

Antikiniais laikais buvo svarbus muitinės punktas. Gerai žinomas dėl jame esančių mineralinių vandenų. Svarbus susisiekimo mazgas. Per miestą eina Sofija–Varna geležinkelio linija.

## Istorija
Netoli dabartinio miesto egzistavo priešistorinis *Solnitsatos* miestas (manoma, kad tai seniausias Europos miestas). Nuo 2005 m., miesto apylinkėse vyksta kasinėjimo darbai. Vietovėje rasti daiktai liudija, kad žmonės apylinkėje pradėjo gyventi 4700–4200 tūkstantmetyje pr. m. e. Manoma, kad mieste vyko prekyba druska.

Viduramžiais buvo svarbus Pirmosios Bulgarijos imperijos centras, kuriame buvo vienuolynas, bažnyčia (pašventinta 897 m. balandžio 23 d.) bei Preslavo literatūrinės mokyklos skriptoriumas.


Provadia fortress1.jpg|Obečo tvirtovė
Aert van der Neer

**Artas van der Neras** (, 1603 ar 1604 m., Amsterdamas (?), Nyderlandai – 1677 m. lapkričio 9 d., ten pat) – XVII a. Nyderlandų tapytojas-peizažistas. Pasižymėjo naktiniais peizažais.

## Biografija
Artas (ar Arnautas) van der Neras tikriausiai gimė Amsterdame 1603 arba 1604 m. Jo tėvai nežinomi. Jaunystę Neras praleido prie Gorinchemo miestelio pietiniuose Nyderlanduose, kur jis tikriausiai mokėsi pas peizažistą Rafael Govertsz Camphuysen (1597/1598–1657). Iki 1632 m. Van der Neras apsigyveno Amsterdame po vestuvių su Lysbeth Goverts. Vienas poros vaikų, Eglon van der Neer (1634–1703), tapo tapytoju.

Ankstyviausias Van der Nero paveikslas datuojamas 1632 m. Jo ankstyvoji kūryba, be Camphuysen, buvo įtakota olandų realistinio peizažo tapytojų Esaias van de Velde ir Hendrick Avercamp. Apie 1640 m. dailininkas pradėjo specializuotis naktinių peizažų vaizdavime. Daugelis jo peizažų atrodo labai realistiškais, tačiau daugumoje vaizduoja pramanytas Olandijos vietoves, nušviestas mėnesiena. Van der Nero paveikslai nebuvo populiarūs ir dailininkas negalėjo pragyventi iš kūrybos. 1659 m. jis dirbo nuosavoje kartu su sūnumi Janu užeigoje Amsterdame. 1662 m. gruodžio 12 d. paskelbė bankrotą. Jo turto aprašyme paveikslai tebuvo vertinami 5 guldenais arba dar mažiau. Artas van der Neras gyveno skurdžiai iki mirties 1677 m. lapkričio 9 d. Šiuolaikiniai menotyrininkai jį vertina už talentingą peizažo erdvės ir naktinės atmosferos vaizdavimą.

## Darbų galerija


Vaizdas:Aert Van der Neer Winterlandschaft mit schlittschuhlaeufern 1655.jpg| „Žiemos peizažas su čiuožėjais ant ledo“ (Berlyno paveikslų galerija)
Vaizdas:Aert van der Neer - Riviergezicht bij maanlicht - Google Art Project.jpg| „Upės peizažas mėnesienoje“ (1640-50, Amsterdamo valstybinis muziejus)
Vaizdas:Aert van der Neer, A Landscape with a River at Evening (c. 1650).jpg| „Peizažas prie upės anksti ryte“ (apie 1650, Nacionalinė Londono galerija)
Vaizdas:Aert van der Neer 001.jpg| „Upė žiemą“ (1655-60, Amsterdamo valstybinis muziejus)
Vaizdas:Aert van der Neer - Fishing at Moonlight - WGA16487.jpg| „Žvejyba mėnesienoje“ (Meno istorijos muziejus, Viena)


## Šaltiniai

* Vašingtono dailės galerijos informacija 
* Encyclopaedia Britannica
* wga.hu
1983 m. Pasaulio ralio čempionatas

**1983 m. Pasaulio ralio čempionatas** buvo vienuoliktasis Tarptautinės automobilių federacijos (FIA) rengiamas Pasaulio ralio čempionato sezonas, kurį sudarė 12 etapų, kaip ir praeitame sezone. Iki šio sezono čempionato grafikas stabilizavosi, liko vienas kitas pakeitimas per metus. 1983 m. čempionato kalendoriuje „Argentinos ralis“ pakeitė „Brazilijos ralį“. Hanu Mikola su „Audi“ susigrąžino čempiono titulą, kurį praeitame sezone buvo iškovojęs Valteris Riolis, kuris padedamas komandos draugo Marku Aleno „Lancia“ komandai iškovojo nugalėtojų titulą gamyklinėje įskaitoje, „Audi“ komandą aplenkę 2 taškais.

## Apžvalga

Praėjusio sezono čempionas, vokietis Valteris Riolis, perėjo į „Martini Racing“ komandą. Jo ir komandos draugo, suomio Marku Aleno tikslas – vairuojant naujuosius automobilius „Lancia Rally 037“ laimėti komandinės įskaitos čempionatą. Tuo tarpu „Audi Sport“ tikėjosi pakartoti 1982 m. sezono pasiekimą. Čempionatą pradėjo su ta pačia pora pilotų – suomiu Hanu Mikola ir prancūze Mišele Mouton, taip pat buvusiu pasaulio čempionu Stigu Blūmkvistu. Sezoną komanda pradėjo su „Audi Quattro A1“ (sezono metu perėjo prie „Quattro A2“ modifikacijos) automobiliu. „Rotmans Opel Rally Team“ sezoną pradėjo su automobiliu „Opel Ascona 400“, kurią vairavo buvęs pasaulio čempionas Ari Vatanenas ir jo tėvynainis Henris Toivonenas.

Viso sezono metu, tiek asmeninėje įskaitoje, tiek gamintojų, vyko įnirtinga kova. Greitai čempionatas susikoncentravo ties kova tarp „Audi“ ir „Lancia“. Šių komandų atstovai nugalėjo 10 etapų iš 12 ir užėmė 30 prizinių vietų iš 36. Galutinėje įskaitoje „Lancia“ pakilo aukščiausiai ir laimėjo titulą, kurį tris kartus buvo laimėję aštunto dešimtmečio viduryje. „Audi“ sezonas buvo įspūdingas. Antroje sezono pusėje buvo patobulintas automobilis, kurio dėka buvo laimėti 3 iš 4 paskutinių etapų ir tai leido komandinėje įskaitoje visiškai priartėti prie „Lancia“.

Vairuotojų čempionatas buvo ne mažiau įdomus. Abiem „Lancia Martini“ pilotams sezonas buvo sėkmingas, bet jiems nepavyko aplenkti Hanu Mikolos, kuris sezono metu laimėjo keturis etapus, o septyniuose lipo ant nugalėtojų pakylos. To užteku, kad jis taptų 1983 m. Pasaulio čempionu. Stigas Blūmkvistas, laimėjęs paskutinį etapą, bendroje įskaitoje liko ketvirtas, o Mišelei Mouton sezonas buvo nesėkmingas, ji liko penkta. „Rothmans“ komandai sezonas buvo įspūdingas, Ari Vatanenas laimėjo „Safario ralį“, o galutinėje įskaitoje liko šeštas.

Kaip ir praeituose sezonuose, 12 etapų sudarė vairuotojų čempionatą ir tik 10 iš jų sudarė gamintojų čempionatą. 1983 m. sezone „Švedijos“ ir „Dramblio Kaulo Kranto“ raliai buvo įtraukti tik į vairuotojų čempionato įskaitą.

## Komandos ir vairuotojai

## Etapai

## Gamintojų čempionatas

## Vairuotojų čempionatas

## Nuorodos
* Oficialus Pasaulio ralio čempionato tinklalapis
Dasi

**Dasi** () – vienas iš Taojuano rajonų, esantis šiaurės vakarų Taivane. Gyventojų 91 tūkst. (2014 m. duomenys). Populiarus turistų tarpe dėl senosios kinų architektūros pastatų. Rajonas taip pat garsėja sauso tofu (大溪豆干), populiaraus taivaniečių virtuvės ingrediento, gamyba, Guomindano lyderių (Čiang Kai-ši ir jo sūnaus Čiang Čing-go) mauzoliejais. Yra plentas į Taipėjų, bet nėra jokios geležinkelio linijos.

## Geografija

Dasi išsidėstęs Dahano slėnyje, apie 30 km į pietvakarius nuo Taipėjaus. Rajono centras plyti terasoje virš ryčiausio vakarinio kranto taško. Rytuose ir pietuose Dasi supamas miškais apaugusių Suešano kalnagūbrio papėdžių, iškylančių iki 667 m aukščio. Telkšo Cihu ežeras, prie kurio stovi Čiang Kai-ši mauzoliejus.

Prie pietinės sienos su Fusingo rajonu tyvuliuoja Šimeno rezervuaras. Rajonas vakaruose ribojasi su kitais kaimyniniais rajonais Longtanu ir Pingdženu, šiaurės rytuose su Jingė ir rytuose su Sansija (abu Sinbėjaus rajonai).

## Istorija

Vietovę prieš kelis tūkstantmečius apgyvendino atajalai. Šalia tekanti upė jų vadinta *Takoham* (dab. Dahanas), nuo jos kilo gyvenvietės pavadinimas *Toa-kho-ham* (pe̍h-ōe-jī: *Tōa-kho-hām*) Hokieno dialektu ir *Taikokan* japonų kalba.

XVIII a. Taipėjaus baseine įsikūrė haniai, dėl to dauguma atajalų persikėlė upe priešsrovę, nors keletas jų pasiliko ir susimaišė su atvykėliais. Vėliau, XIX a., gyvenvietė tapo svarbiu prekybos postu.

1803 m. tarp dviejų frakcijų Taipėjaus baseine įsiplieskė konfliktas ir dauguma pabėgėlių, norėdami apsisaugoti, persikėlė į pietus. Tarp pabėgėlių buvo Lin Ben Juanų šeima, tuo metu vienas iš turtingiausių klanų Taivane. Klanas įsikūrė Takohame, daug investavo į gyvenvietę, dėl ko visas regionas greitai suklestėjo. Dėl savo strateginės vietos ir investicijų iš Lin klano Takohamas tapo prekybos ir prekių pervežimo centru tarp Taipėjaus ir pietų. Čia atvežtos prekės buvo plukdomos į Taipėjų Dahano upe, vietovėje krautuvėles atidarė daugelis prekiautojų; kai kurios dar tebeegzistuoja senamiestyje.

1909 m. užbaigus Šiaurės–Pietų geležinkelį, prekyba upe sumenko. Takohamas prarado svarbą kaip prekybos ir pervežimo centras. Kita vertus gyvenvietė tapo žinoma dėl medinių baldų gamybos. 1920 m. Japonijos vyriausybė vietovę pervadino *Daikei* (大溪, pažožd. „didelis upelis“). Po Antrojo pasaulinio karo KR vyriausybė skatino mandarinų romanizacijos varianto *Ta-hsi*, pastaruoju metu *Dasi*, vartojimą.

2014 m. gruodžio 25 d. sukūrus naująjį Taojuano miestą, Dasi miestelis tapo vienu iš jo rajonų (区, *Qū*).

## Išnašos

## Literatūra
* 
*
Andinė antis

* *Merganetta armata colombiana*

**Andinė antis** (*Merganetta armata*) – antinių šeimos  andinių ančių (*Merganetta*) genties vandens paukščių rūšis, gyvenanti Pietų Amerikoje, Andų kalnuose. Dažnai sutinkama Čilėje ir Argentinoje, bet apie populiacijos skaitlingumą mažai žinoma.

Andinės antys suka lizdus olose, tarp uolų ir aukštoje žolėje. Paprastai padeda ir peri po 3-4 kiaušinius. Inkubacinis periodas trunka 43-44 dienas. Jaunikliai išsirita dryžuoti ar su juodai baltomis dėmėmis. Mėgsta kalnų upes, gerai plaukioja ir nardo. Skraido aukštai, 1200-4500 m aukštyje. Nelaisvėje ilgiau neišgyvena.

Andinė antis išauga iki 43-46 cm ilgio, 315–440 g svorio. Jos išskirtinis bruožas – ilgos uodegos plunksnos. Suaugusių paukščių plunksnų spalva, priklausomai nuo porūšio, smarkiai skiriasi, visos jos turi baltų plunksnų galvą ir išlenktą juodą liniją palei galvą ir kaklą. Kūno plunksnos visada tamsios, kai kurių andinių ančių iš dalies rudos. Patinams būdingi raudoni snapai. Patelės šiek tiek mažesnės, jų galva juoda, uodega tamsiai rausva. Jaunų paukščių plunksnos yra pilkos ant nugaros ir baltos papilvėje.

Populiacijos mažėjimą lemia konkurencija su introdukuotais upėtakiais dėl mitybos bestuburiais, miškų kirtimo, hidroelektrinių statybos ant kalnų upių.

## Porūšiai

* *Merganetta armata colombiana* (Venesuela, Ekvadoras)
* *Merganetta armata leucogenis* (Ekvadoras, Peru)
* *Merganetta armata armata* (Argentina, Čilė)
* *Merganetta armata berlepschi* (Argentina)
* *Merganetta armata garleppi* (Bolivija)
* *Merganetta armata turneri* (Peru)

## Šaltiniai

## Nuorodos

* Andinė antis 
* Andinė antis (''lt.biologija'')
Guišanas

**Guišanas** () – vienas iš Taojuano rajonų, esantis šiaurės vakarų Taivane. Gyventojų 141 tūkst. (2014 m. duomenys).

## Istorija

Anksčiau gyvenvietė buvo žinoma ***Guilunšė*** pavadinimu. Toks pavadinimas kilo iš Budos šventyklos ant Šou Šano kalno, pastatytos 7-aisiais Čianlongo periodo metais, valdant Čingų dinastijai. Tuomet čia gyveno Taivano lygumų aborigenų ir ketagalanų gentys.

Nuo 1920 iki 1945 m., Japonijos okupacijos Taivane laikais, gyvenvietė vadinta Kamejamos kaimu (亀山庄) ir priklausė Šinčiku prefektūros Toeno rajonui (桃園郡). 1950 m. buvo pervadinta į Guišaną.

2014 m. gruodžio 25 d. sukūrus naująjį Taojuano miestą, Guišanas tapo vienu iš jo rajonų (区, *Qū*).
Dajuanas (rajonas)

**Dajuanas** () – vienas iš Taojuano rajonų, esantis šiaurės vakarų Taivane. Gyventojų 84 tūkst. (2014 m. duomenys). Teritorijoje daugiausia plyti lygumos, ryžių laukai, šiaurrytinėje dalyje tęsiasi smėlėti paplūdimiai. Verčiamasi žemdirbyste (auginami ryžiai, arbūzai, javai, daržovės, žemės riešutai ir kt.), žuvininkyste. Yra jūrų uostas, Taojuano tarptautinis oro uostas. Vystoma pramonė (chemijos produktai, odos gaminiai, dažai, popierius, metalas, tekstilė, elektronika, maisto perdirbimas ir kt.)

## Istorija

Gyvenvietė įkurta ***Daciujuano*** pavadinimu. Japonijos okupacijos metais pervadinta į Osono kaimą (大園庄), priklausiusį Šinčiku prefektūros Toeno rajonui (桃園郡).

2014 m. gruodžio 25 d. sukūrus naująjį Taojuano miestą, Dajuanas tapo vienu iš jo rajonų (区, *Qū*).


2010 07 11020 4885 Dayuan Township.JPG|Uostas
Chuwei Setting sun.jpg|Paplūdimiai
TAYAUN NAHIE BEACH.jpg|Vėjo jėgainės horizonte
Fusingas (rajonas)

**Fusingas** () – vienas iš Taojuano rajonų, esantis šiaurės Taivane. Gyventojų 10,9 tūkst. (2014 m. duomenys). Tai didžiausias Taojuano rajonas. Vyrauja kaimiškas, kalnuotas, upių išvagotas kraštovaizdis. Čia gyvenama Taivano aborigenų atajalų, kurie vietovę vadina *Pyasan* pavadinimu. Dedamos pastangos rajonui suteikti vietos gyventojų pavadinimą.

Pastatyta Šimeno užtvanka, sudarytas Šimeno rezervuaras.

## Istorija

2014 m. gruodžio 25 d. sukūrus naująjį Taojuano miestą, Fusingas tapo vienu iš jo rajonų (区, *Qū*). Tais pačiais metais Fusingui suteiktos administracinės autonomijos teisės.

## Šaltiniai
Guanjinas

**Guanjinas** () – vienas iš Taojuano rajonų, esantis šiaurės vakarų Taivane. Gyventojų 63 tūkst. (2014 m. duomenys). Tai priekrantinis rajonas, plyti aliuvinės lygumos. Verčiamasi žemės ūkiu, žemdirbyste. Veikia Tatan šiluminė elektrinė, viena didžiausių dujomis kūrenamų elektrinių pasaulyje.

## Istorija

Gyvenvietė pradžioje, kai valdė Čingų dinastija, vadinosi ***Šiguanjinu***. 1920 m., Japonijos okupacijos Taivane laikais, pervadintas į *Guanyin*.

2014 m. gruodžio 25 d. sukūrus naująjį Taojuano miestą, Guanjinas tapo vienu iš jo rajonų (区, *Qū*).

## Šaltiniai
Longtanas

**Longtanas** () – vienas iš Taojuano rajonų, esantis šiaurės vakarų Taivane. Gyventojų 116 tūkst. (2014 m. duomenys). Longtane įsikūrusi Kinijos Respublikos armijos būstinė. Rajonas garsėja budizmo šventykla Longtano ežero centre. Vietovėje vystoma aukštoji pramonė, yra kalnų. Veikia Čungšano mokslo ir technologijų institutas, Branduolinės energijos tyrimų institutas.

## Istorija

2014 m. gruodžio 25 d. sukūrus naująjį Taojuano miestą, Longtanas tapo vienu iš jo rajonų (区, *Qū*).
Ludžu

**Ludžu** () – vienas iš Taojuano rajonų, esantis šiaurės vakarų Taivane. Gyventojų 151 tūkst. (2014 m. duomenys). Tai miegamasis rajonas, čia gyvenantys važinėja dirbti į šalia esančius Sinbėjaus ir Taipėjaus miestus. Veikia Kainan universitetas. Netoli yra Taojuano tarptautinis oro uostas. Prateka Nankano upė.

## Istorija
2014 m. gruodžio 25 d. sukūrus naująjį Taojuano miestą, Ludžu tapo vienu iš jo rajonų (区, *Qū*).
Sinvu

**Sinvu** () – vienas iš Taojuano rajonų, esantis šiaurės vakarų Taivane. Gyventojų 48 tūkst. (2014 m. duomenys). Tai priekrantinis rajonas. Verčiamasi žemės ūkiu, žuvininkyste ir gyvulininkyste. 90 % Sinvu gyventojų yra hakai. Pastatyta statula deivei Madzu (aukščiausia pasaulyje). Rajonas upingas, teka šios upės: Šedzi, Sinvu, Fošingas, Fusingas ir Houhu.

## Istorija
2014 m. gruodžio 25 d. sukūrus naująjį Taojuano miestą, Sinvu tapo vienu iš jo rajonų (区, *Qū*).


Entrance to the Tianhou Temple, Xinwu.jpg|Šventykla


## Išnašos
Goetke Conradus

**Goetke Conradus** (minimas 1636–1652 m.) – Lietuvos raižytojas.

## Biografija

Goetke iliustravo Vilniuje ir Liubčioje leistas knygas XVII a. II ketvirtyje. Dirbo daugiausia Vilniuje. Per du dešimtmečius jis sukūrė raižinių daugiau nei penkiasdešimčiai knygų. Bendradarbiavo su įvairiais užsakovais, jis puošė įtakingų didikų Radvilų, Chodkevičių, Kiškų, Sluškų, Pacų, Tiškevičių užsakymu spausdintas knygas.
Goetke išlaikė laisvai samdomo menininko statusą. Jis buvo vienas pirmųjų XVII a. I pusės menininkų, dirbusių savarankiškai ir sulaukusių pripažinimo.
Mėgo barokinės dailės naujoves, emblematiką, simbolius. Jo raižiniai pasižymi daugiaplanėmis kompozicijomis, precizija, įvairove – nuo paprastų herbų, portretų iki sudėtingų genealoginių kompozicijų.
Dauguma Goetke raižinių jau pasirašyti autoriaus pavarde, jis buvo vienas pirmųjų Lietuvos Didžiosios Kunigaikštystės vaizduojamosios dailės meistrų, pradėjusių pasirašinėti savo kūrinius.

## Šaltiniai
* Lietuvos dailininkų žodynas, t. 1: XVI–XVIII a. Sud. A. Paliušytė. Vilnius, 2005, p. 114–115 (J. Liškevičienė).
* J. Liškevičienė. XVI–XVIII amžiaus knygų grafika senuosiuose Lietuvos spaudiniuose. Vilnius, 1998.
* J. Liškevičienė. Mundus emblematum: XVII a. Vilniaus spaudinių iliustracijos. Vilnius, 2005.
* M. Paknys. Lietuvos Didžiosios Kunigaikštijos dailės ir architektūros istorija: žymiausi menininkai. Vilnius 2009.
Jūratė Marija Burokaitė

**Jūratė Marija Burokaitė** (g. 1940 m. rugsėjo 20 d., Vilniuje) – muzikologė. Nuo 1976 m. – Lietuvos kompozitorių sąjungos narė, 1991–1995 m. ėjo Muzikologų sekcijos pirmininkės pareigas.
Muzikologės mokslinių tyrinėjimų sritį sudaro Lietuvos muzikinė kultūra, jos veikėjų kūryba ir veikla, muzika Vilniaus universitete (XVI–XX a.), muzikų laiškų palikimas ir kt.

## Biografija
1964 m. baigė Lietuvos valstybinę konservatoriją (Lietuvos muzikos ir teatro akademija), įgydama muzikos istorikės specialybę.

1964–1967 m. Klaipėdos muzikos technikume ir 1969–2003 m. M. K. Čiurlionio menų mokykloje dėstė muzikos istoriją ir literatūrą. Pastarojoje 1993 m. buvo suteiktas mokytojos ekspertės vardas.

1970–1980 m. Lietuvos kultūros ministerijos Meno reikalų valdyboje dirbo administracinį darbą, 1980–1986 m. Lietuvos kompozitorių sąjungoje.

1967–1970 m. Lietuvos literatūros ir meno archyvo vyr. mokslinė bendradarbė.

Pagrindinis J. Burokaitės muzikologijos darbų objektas – Lietuvos muzikinė kultūra, jos veikėjų kūryba ir veikla. Parengtos ir išleistos knygos „Mikas Petrauskas" ir „Jurgis Karnavičius" (straipsniai, sudarymas, paaiškinimai). Knygoje „Nikodemas Martinonis" parašyti straipsniai drauge su E. Martinoniene.

Muzikologė bendradarbiavo su „Muzikos enciklopedija", buvo jos Mokslinės redakcinės tarybos pirmininko pavaduotoja, rašo jai ir kitoms enciklopedijoms straipsnius. Dalyvauja Lietuvos kompozitorių sąjungos ir kitų organizacijų rengiamose konferencijose, skaito pranešimus.

Nuo 1976 m. Lietuvos kompozitorių sąjungos narė.

1991–1995 m. ėjo Muzikologų sekcijos pirmininkės pareigas.

Muzikologės mokslinių tyrinėjimų sritį sudaro Lietuvos muzikinė kultūra, jos veikėjų kūryba ir veikla, muzika Vilniaus universitete (XVI–XX a.), muzikų laiškų palikimas ir kt.

2003–2005 m. Vilniečių ainių klubo pirmininkė.
Tinklinė duomenų bazė

**Tinklinis duomenų modelis** – duomenų aprašymo modelis, kuriame įrašams yra leidžiama turėti daugiau kaip vieną tėvą. Tokiu būdu hierarchinė medžio pavidalo struktūra yra papildoma iki tinklelio pavidalo struktūros. Tinklinis modelis leidžia lanksčiau konstruoti sąryšius tarp esybių, nei hierarchinis modelis. Tinkliniame modelyje išvengiama pasikartojančių įrašų, pavyzdžiui, tas pats gamintojo įrašas yra naudojamas dviem produktams. Šiame modelyje, kaip ir hierarchiniame, duomenų modelyje išlaikoma greita navigacija tarp tiesiogiai susietų įrašų.

## Istorija
Tinklinį duomenų modelį 1969 m. sukūrė Čarlzas Bachmanas (Charles Bachman). Jo tikslas buvo išspręsti hierarchinio duomenų modelio problemas. Tinklinis duomenų modelis plačiau neišplito dėl dviejų pagrindinių priežasčių. Visų pirma, tuometinis informacinių technologijų gigantas IBM nutarė pasilikti prie hierarchinio modelio su tam tikrais patobulinimais. Antra – išpopuliarėjo reliacinis duomenų modelis.
ARTVILNIUS

**ARTVILNIUS** – didžiausia Baltijos regione tarptautinė šiuolaikinio meno mugė, organizuojama nuo 2009 m. Mugės organizatoriai – Lietuvos meno galerininkų asocijacija, ARTVILNIUS direktorė – Diana Stomienė. Mugė kiekvienais metais vyksta parodų centre „Litexpo“, Vilniuje.

## Istorija

ARTVILNIUS organizuoti pradėta 2009 m. kaip vienas svarbiausių Vilniaus – Europos kultūrinės sostinės renginių. ARTVILNIUS'09, vykusios 2009 m. liepos 9–12 d., dalyviai – daugiau kaip 100 galerijų iš 31 valstybės (Lietuva, Latvija, Estija, Lenkija, Rusija, Ukraina, Baltarusija, Suomija, Švedija, Islandija, Danija, Vokietija, Prancūzija, Austrija, Šveicarija, Belgija, Italija, Ispanija, Portugalija, Graikija, Vengrija, Slovėnija, Bulgarija, Kroatija, Makedonija, Rumunija, Armėnija, Kazachstanas, Argentina, Kanada ir Indija). Tais metais pristatyta 450 šiuolaikinio meno kūrėjų, per 1000 kūrinių.

ARTVILNIUS 2014 m. šventė savo 5-ąjį jubiliejų, kurio metu „Litexpo“ eksponavosi 65 galerijos iš 18 pasaulio šalių, mugę aplankė per 19 tūkst. žmonių, parduota meno kūrinių už beveik 170 tūkst. eurų.

## Papildomi renginiai

Labai svarbus kasmetinis ARTVILNIUS akcentas yra geriausių mugės galerijų ir menininkų rinkimas bei apdovanojimas. Įsteigtos 4 nominacijos: „Geriausias menininkas“, „Geriausia galerija“, „Geriausia skulptūra, instaliacija“, „Geriausias jaunasis menininkas (iki 35 m.)“. Pastaroji nominacija yra ypač svarbi ne tik dėl piniginio apdovanojimo, bet ir dėl tarptautinio susidomėjimo laimėjusiu menininku. 

Papildomų renginių pavyzdžiai:

* Tarpdisciplininė audiovizualinė instaliacija *Pasimatymas su aštuonkoju* (2024)*,* išplečianti Gabijos Grušaitės kuriamą romano *Grybo sapnas* visatą.
* Video instaliacija *Organisms dipping* ( 2021)
* Performansas *Ašies kodas* (2021)

Taip pat mugės metu vyksta įvairios su meno kolekcionavimu susijusios konferencijos, pranešimus skaito užsienio lektoriai, vyksta meno dirbtuvės. Kasmet organizuojama skulptūrų ir instaliacijų paroda „Takas“, kurioje savo darbus pristato Lietuvos ir užsienio menininkai. 

## Šaltiniai

## Nuorodos
*
Skraidantys drambliai

**Skraidantys drambliai**&nbsp;– tai atvirosios *(open)*  sudėties ultimeito komanda iš Kauno. Komanda atstovauja Kaunui Lietuvos ultimeito čempionatuose, Baltijos ultimeito čempionatuose bei kitose nacionalinėse ir tarptautinėse varžybose.

## Komandos istorija
Kaune ultimeitas pradėtas žaisti 2008 metais. Klubas įkurtas 2011 metų pradžioje.

## Pasiekimai

## Nuorodos
* Lietuvos skraidančiojo disko federacijos oficialus tinklalapis
* Pasaulinės skraidančiojo disko federacijos oficialus puslapis  (anglų k.)